Kisah Kurban Kakarasan
Kabiasaan Palui nang hanyar pulang, samingguan ini bila baisukan inya bilang katuju banar duduk di warung acil Isul, manukar kupi wan mambaca surat kabar. Manukar kupinya biar sagalas tapi duduknya dua-tiga jam, pukuknya amun kada habis surat kabar tadi dibacanya, kada harapan bagarak tu pang pada dudukannya.
“Napa barita hari ini Lui?” ujar Tulamak manakuni Palui.
“ Nang kaya itu jua, hari ini bilang kadada nang manariknya,” ujar Palui.
“Mun handak manarik pakai Lui ai, pasti tatarik,” ujar Tulamak manimpali.
“Tu pang barita napa pina rami, bini baadu lawan polisi masalah kakarasan rumah tangga,” ujar Tulamak mambalik kawadah barita kariminal
“Oo.. nang ini kah? ujar Palui umpat mambaca barita nang ditunjuk Tulamak.
“Kasiannya lah binian nangini, padahal langkar urangnya, maka dipukuli laki nya jua,” ujar Tulamak mangasiahani.
“Itu ngarannya kurban kakarasan lalakian, atawa wayah ini ngarannya kakarasan rumah tangga,” ujar Palui manjalasakan. Tapi amun handak tahu Mak ai, di dunia ini banyak banar binian jadi kurban kakarasan laki,” tapi kada mau mangadu ka pulisi,” ujar Palui bakesah
“Kanapa jadi kaya itu Lui, takutan kalu binian tu lah lawan lakinya jadi kada baadu-adu,” ujar Tulamak batakun.
“Kadanya takutan pang Mak ai, dasar kada hakun mangadu, padahal nyata-nyata buhannya tu kurban kakarasan laki,” ujar Palui.
“Aku ini banyak malihat buktinya sudah, tapi aku kuler jua maadukan ka pulisi,” ujar Palui
“Bujur-bujur ikam bapander Lui ai, ujar Tulamak kada parcaya.
“Mun ikam malihat buktinya kanapa ikam jua kada mau maadukan ka pulisi, artinya ikam basakungkul lawan laki urang itu,” ujar Tulamak sarik.
“Aku kada basakungkul Mak ai, aku cuma kada mau mancampuri ,” ujar Palui mambila diri.
“Buktinya banyak sampai parut buhannya tu bangkak gara-gara kakarasan lalakian,” jar Palui.
“Amun ikam kada parcaya, cuba ikam lihati umanya Aluh itu, bangkak lah parutnya,” ujar Palui
“Umanya Aluh tu bujurai bangkak parut sidin, tapi batianan, kadanya suah dipukuli lakinya,” ujar Tulamak mamadahi.
“Nah, itu tamasuk kurban kakarasan laki jua. Cuba mun ampun nang laki kada karas, kada bakalan bangkak kaya itu parut sidin, ujar Palui mangalakak tatawa kawa mangalahakan Tulamak.
“Wajar ja amun kaya itu biniannya kada mau malampur pulisi, karna lain karasnya, karas manyamani,” ujar Tulamak kakalahan.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn